Henimod en solid handelspolitik for EU for at skabe vækst og beskæftigelse

Meddelelse fra Kommissionen til Europa-Parlamentet, Det Europæiske Råd og Rådet

Henimod en solid handelspolitik for EU for at skabe vækst og beskæftigelse

I den moderne globale økonomi er handel af afgørende betydning for vækst, beskæftigelse og konkurrenceevne, og EU går fortsat ind for åben og regelbaseret handel. På nuværende tidspunkt er næsten et ud af syv job i EU's fremstillingsindustri (dvs. mere end 30 mio. arbejdspladser — to tredjedele mere end for 15 år siden) afhængige af eksport, mens importen er en vigtig kilde til produktivitetsgevinster og giver forbrugerne mulighed for at få adgang til et større udvalg af varer til lavere priser. Produktionen i EU er ikke kun afhængig af import af energi og råvarer, men også af reservedele, komponenter og investeringsgoder som f.eks. maskiner. Tilsammen udgør disse produkter 80 % af EU's import.

Men vi er dog ikke naive. Fri handel skal også være fair, og urimelig handelspraksis såsom udenlandske producenters og regeringers dumping og subsidiering forvolder EU's erhvervsliv og arbejdstagere alvorlig skade, hvilket undergraver opbakningen til fri handel, som allerede er under angreb fra mange sider. For Kommissionen er det et spørgsmål om at gøre globaliseringen retfærdig til gavn for alle.

Udfordringerne med urimelig handelspraksis i tredjelande bliver stadig større. Statslig indgriben, omfattende subsidier og politikker, der forvrider priserne, har ført til en enorm overkapacitet og i sidste ende dumpingeksport på EU-markedet. I år har en massiv overkapacitet skadet EU's stålsektor. Overkapaciteten i Kinas stålsektor alene anslås til omkring 350 millioner ton, hvilket er næsten det dobbelte af EU's årlige produktion. EU's import af stål fra Kina er steget kraftigt i de sidste tre år. Markedspriserne på visse stålprodukter er faldet med op til 40 % på grund af de kraftigt stigende mængder, som har været særlig ødelæggende i stålsektoren, der har oplevet et tab på 40 000 arbejdspladser siden begyndelsen af den finansielle krise. Også i andre sektorer som f.eks. aluminiumsektoren er der hastigt voksende overkapacitet. Kina har en overskydende aluminiumskapacitet på næsten 10 mio. ton, hvilket er en fordobling i løbet af fem år og skyldes subsidierede energipriser (der udgør op til 40 % af produktionsomkostningerne til aluminium).

Desuden kan den højere told, der gælder for andre større medlemmer af Verdenshandelsorganisationen, føre til en omdirigering af handelen til dumpingpriser til EU-markedet, hvilket yderligere forværrer problemet.

For at dæmme op for den massive overkapacitet, der oversvømmer EU-markedet, har Europa-Kommissionen truffet en hidtil uset række af antidumping- og antisubsidieforanstaltninger. På den måde er ca. 315 000 arbejdspladser i Europa blevet beskyttet, hovedsagelig i jern- og stålindustrien, kemiske og nærtstående industrier samt keramik- og maskinindustrien. I stålsektoren alene har EU allerede 39 gældende antidumping- og antisubsidieforanstaltninger med henblik på at beskytte stålindustrien mod urimelig konkurrence. Heraf vedrører 17 foranstaltninger Kina. Inden for rammerne af den gældende EU-lovgivning har Kommissionen udnyttet alle mulighederne ved de eksisterende handelspolitiske beskyttelsesinstrumenter, herunder registrering af importen, øget gennemsigtighed, hurtigere indførelse af foranstaltninger samt — undtagelsesvis — indledning af sager på grundlag af en trussel om skade.

Vi har imidlertid nået grænsen for, hvad der er muligt med EU's nuværende handelspolitiske beskyttelseslovgivning for at tøjle overkapacitet i tredjelande og dumping. For at bevare arbejdspladser i EU og sikre fair konkurrence på åbne markeder er det af afgørende betydning, at EU's handelspolitiske beskyttelsesinstrumenter er effektive til at tackle disse globale udfordringer. Derfor bør Kommissionens forslag fra 2013 om modernisering af de handelspolitiske beskyttelsesforanstaltninger vedtages hurtigst muligt.

Desuden er de internationale retlige rammer under forandring, da visse bestemmelser om dumpingberegningerne i protokollerne om Kinas, Vietnams og Tadsjikistans tiltrædelse af WTO udløber om kort tid. Kommissionen påtænker yderligere ændringer af EU's nuværende handelspolitiske lovgivning, bl.a. en ny metode til beregning af dumpingmargener, mulighed for at gribe ind over for subsidier, der er blevet afsløret for nylig, og sikring af en hensigtsmæssig overgang til den nye situation.

Kommissionen mener, at det nu er tvingende nødvendigt at opdatere og styrke EU's handelspolitiske beskyttelsesforanstaltninger og gøre dem juridisk mere holdbare.